**j ISÄN muistopuhe 26.10.2019**

Avaa tulostamista varten yllä oleva pdf-tiedosto (päivitelty 2.11.2019).

J JULIAN MUISTOSIVUT, <https://gen.fi/j.html>

J Isän muistopuhe

<https://gen.fi/j-muistopuhe-juha.html>

**JÄSENNYS**

1. Kiitos

2. Kuolema ei muuta suhdetta Jeesukseen

3. Yli ymmärryksen käyvä rauha

4. Jumala vastaa rukouksiin

5. Kiitos Herralle ihanasta ja lahjakkaasta tytöstä

6. Julian kuolema vetää muitakin kohti Jeesusta

**1. KIITOS**

Hyvät sukulaiset, ystävät, naapurit ja työtoverit. Kiitos, että olette tänne tulleet. Moni on varmaan epäröinyt, rohkeneeko näin murheellisesti ja kipeällä tavalla kuolleen nuoren hautajaisiin tulla. Kun olen kutsuja kuluneiden kahden viikon aikana esittänyt, niin joku on suoraan sanonut, että ei uskalla tulla. Ihminen pelkää niin paljon kuolemaa, erityisesti nuoren äkillistä ja omakätistä lähtöä, ja myös surevien omaisten kohtaamista, että jää mieluummin pois. Sitä suurempi kiitos teille, jotka tulitte. Se merkitsee todella paljon.

Sydämellinen kiitos myös niille sadoille, jotka ovat osanottonsa esittäneet ja ennen kaikkea rukoilleet. Erityisesti on mainittava Lounilan perhe: Jaakko on palvellut meitä täällä kanttorina, ja Kaisa perusti Julian muistotilin. Sille on nyt kertynyt niin paljon varoja, että ilmeisesti kaikki Julian kuolemaan liittyvät laskut saadaan niillä maksetuksi.

**2. KUOLEMA EI MUUTA SUHDETTA JEESUKSEEN**

Läheisen ihmisen äkillinen ja odottamaton kuolema on shokki ja valtava järkytys. Pois lähteneelle ruumiin kuolema ei kuitenkaan lopulta ole – tai sen ei ainakaan tarvitsisi olla – mikään iso juttu. Eihän siinä lopulta tapahdu mitään merkittävää muutosta. Ne, jotka ovat halunneet olla Jeesuksen seurassa tässä elämässä, saavat olla Jeesuksen kanssa myös kuoleman jälkeen. Yhteys jatkuu toki merkittävästi parempana ja suorempana.

Ne, jotka eivät ole halunneet elää Jeesuksen eli persoonallisen Viisauden, Totuuden ja Rakkauden kanssa tässä elämässä, eivät ole Vapahtajamme luona myöskään kuoleman jälkeen. He ovat siinä toisessa paikassa, johon en soisi kenenkään menevän. Julian kuoleman jälkeisenä unettomana yönä koin jotain esimakua siitä, mitä on helvetti: sinne ei todellakaan kannata mennä.

**3. YLI YMMÄRRYKSEN KÄYVÄ RAUHA**

Mutta toisena päivänä Julian lähdön jälkeen, torstaina, sain rauhan: Julia on sittenkin pelastunut taivaaseen. Sen jälkeenkin on tullut musertavia ikävän ja ahdistuksen hetkiä, mutta perusvire on ollut kiitollisuus. "Kiitos, Jeesus, että olet kärsinyt ja kuollut Juliankin puolesta. Kiitos ja ylistys sinulle, että sinä et irrottanut otettasi tyttärestäni." Pyhän kasteen liitto kantoi perille asti.

Yksi tärkeä tekijä tässä Herran antamassa yli ymmärryksen käyvässä rauhassa oli pastorimme Antin toimittama rukoushetki ja ehtoollinen Julian kuoleman jälkeisenä päivänä. Kiitos Antille, että hän halusi ja jaksoi Rovaniemeltä asti tulla paimenena palvelemaan, ruokkimaan ja lohduttamaan lampaitaan.

Mieleeni tuli pian Julian lähdön jälkeen eräs tapaus lähes kolmenkymmenen vuoden takaa. Tiinan Lauritsalassa asunut Salli-mummo kertoi teini-ikäisestä sukulaistytöstään, joka oli kuollut onnettomuudessa. Tyttö oli ollut viikonloppuna poikien autokyydissä. Nuorten hurjastelun seurauksena auto joutui junaraiteille, jossa tuli juna vastaan kohtalokkain seurauksin.

Tämä uskova mummo, anoppini Soinnun äiti, sanoi silloin seuraavan ajatuksen: Jospa Jumala pelasti tytön tuon onnettomuuden kautta. Ehkäpä tyttö oli luopumassa uskosta Jeesukseen ja kulki kohti maailmaa. Jos hän olisi elänyt vielä kauemmin, niin voi olla, että hän ei enää olisi uskonut Jeesukseen ja pelastunut taivaaseen.

**4. JUMALA VASTAA RUKOUKSIIN**

Oliko lopulta niin, että Jumala vastasi lokakuun yhdeksäs päivä niihin tuhansiin, tuhansiin ja taas tuhansiin rukouksiin, joita Julian puolesta on rukoiltu? Juliaa on kannettu rukouksin ja siunauksin Herran eteen jo hänen sikiämisestään alkaen. Uskovat perheenjäsenet, sukulaiset, kummit ja ystävät ovat muistaneet Juliaa esirukouksin Herran edessä.

Sen jälkeen, kun Julia joutui Jeesus-uskonsa tähden koulukiusatuksi ja vaihtamaan koulua, monet uskovat ympäri Suomen saivat sydämelleen halun rukoilla hänen puolestaan. Kaksi vuotta sitten, kun perheemme kipeästi hajosi ja Julia siitä kaikkein eniten kärsi, tuli vielä lisää esirukoilijoita. Moni teistäkin täällä Julian muistojuhlassa olevista on muistanut tytärtäni Jumalan edessä lukemattomia kertoja.

Julialla oli niin syvät haavat sielussaan ja sydämessään, että Jumala salli hänen lähtönsä. – Nyt Julia on terve, ja hänen sydämensä on ehyt. – Kiusaaja eli sielunvihollinen tytön tekoonsa tietenkin houkutti: hän on ollut murhaaja alusta alkaen. Mutta saatanalla ei ole mitään itsenäistä valtaa. Se on rakkikoira, joka louskuttaa vain niin pitkälle, kuin Herra liekaa löysää. Hiuskarvakaan ei katkea päästämme Jumalan tietämättä ja sallimatta. Jumala laittaa perkeleenkin lopulta palvelemaan itseään, toimimaan vasempana kätenään. Jumala vetää rakkaudellaan – ja vastustaja tulee pahuudellaan tahtomattaan työntäneeksi ihmisiä Jeesuksen syliin.

Jumala, joka kaiken tietää, näki, että Julian herkkä sydän ei enää kestäisi paatumatta tämän maailman pahuutta ja hänen oman lihansa heikkoutta. Kiusaukset ja ahdistus olivat käymässä niin suuriksi.

Saatana luuli aikanaan saaneensa riemuvoiton Golgatalla Jeesuksen murhauttaessaan. Mutta kolmantena päivänä ylösnousemuksen aamuna tuo vanha kehno huomasi tehneensä kohtalokkaan virheen: Jeesus nousi ylös kuolleista, ja Luciferista tuli lainsuojaton: Se oli tapattanut synnittömän miehen, joka ei ansainnut kuolemaa.

Kun kiusaaja houkutteli Julian tähän peruuttamattomaan tekoon ja syntiin, se kuvitteli saavansa tytön itselleen. Mutta toisin kävi. Perkele veti lopulta vesiperän. Julia oli kastettu Jeesukseen, ja uskon kautta Jeesuksen ihanaan nimeen hän sai syntinsä anteeksi.

**5. KIITOS HERRALLE IHANASTA JA LAHJAKKAASTA TYTÖSTÄ**

Kiitollisuuden aihe on myös se, että Herra antoi meille moneksi vuodeksi ihanan tyttären, pikkusiskon, sukulaisen, ystävän sekä opettajille innostuneen ja innostavan oppilaan. Saimme Julian kautta niin paljon iloa ja hyvyyttä. Osasi hän toki olla myös raskas ja vaikea kapinoiva murrosikäinen nuori.

Päällimmäisenä Juliaa ajatellessa ja muistellessa on kuitenkin se valtava luovuus, lahjakkuus, ilo, herkkyys, välittäminen ja sydämellisyys, mikä Juliassa oli. Vielä viimeisenä päivänään hän ilahdutti läheisiään: Tyttö kävi kaupassa ostamassa pikkuleipiä ja tarjoili niitä veljilleen, kun he katsoivat jotain Netflix-sarjaa. Vielä illalla ruokapöydässä, ehkäpä vain tunti tai kaksi ennen hänen lähtöään, leikiteltiin, kujeiltiin ja pidettiin hauskaa.

Julian viimeinen kesä oli hyvää aikaa. Kävimme kolmistaan – Julia, Joel ja minä – juhannuksen tietämillä Skotlannin pääkaupungissa Edinburghissa. Julia, joka osasi englantia lähes yhtä hyvin kuin äidinkieltään suomea, oli siellä elementissään – niin täynnä iloa ja elämää. Kun palasimme kotiin, niin hän alkoi itkeä hillittömästi: "En halua tulla takaisin Tornioon. Minä haluan muuttaa Skotlantiin." Täällä Pohjan perillä hänellä oli niin kipeitä muistoja, että kaukainen Skotlanti oli kuin paratiisi.

Julia ulkoilutti koko kesän aamuin illoin lähellä asuvien Pirjon ja Jorman Jerry-koiraa. Elokuun alussa kävimme Julian, hänen rakkaan ystävänsä Veeran sekä Josin kanssa Savonlinnassa. Silläkin matkalla Julia oli tosi iloinen. Mutta sitten kun koulu alkoi, eikä Julia sinne enää jaksanut mennä, alkoi masennus ja elämän tyhjeneminen.

Julia rakasti lapsia ja eläimiä. Syyskuussa hän aloitti Mannerheimin Lastensuojeluliiton järjestämän lastenhoitokoulutuksen. Julia selvästikin nautti tuosta opiskelusta. Kouluttaja lähetti Julian kuoleman jälkeen viestin, jossa hän kertoi Julian olleen erittäin hyvin ja aktiivisesti mukana koulutusryhmässä. Juliasta olisi ehdottomasti tullut hyvä lastenhoitaja.

Julialla oli taiteellisten lahjojen lisäksi myös huomattavaa kielellistä lahjakkuutta. Hän suunnitteli lastenkirjaa, jonka hän olisi itse kuvittanut. Tuolla Julian taidenäyttelyssä on hahmoja, jotka olivat tulossa kirjaan. Hän alkoi myös kirjoittaa englanninkielistä romaania.

**6. JULIAN KUOLEMA VETÄÄ MUITAKIN KOHTI JEESUSTA**

Julian viimeinen täysi elinpäivä oli Hiljan nimipäivä. On mahdollista, että se on myös hänen todellinen kuolinpäivänsä. Minun – ja täällä tänään mukana olevan rakkaan serkkuni ja uskonsisareni Paulan – mummon nimi oli Hilja. Hilja synnytti kahdeksan lasta, joista hän joutui hautaamaan neljä. Esikoispoika kuoli neljän kuukauden ikäisenä, vanhin tytär 16-vuotiaana, seuraava poika 37-vuotiaana ja lopulta hänen kuopuksensa eli minun äitini Marja, 36-vuotiaana. Tämän nuorimman lapsensa kuolinvuoteen äärellä Hilja-mummo tuli elävään ja kirkkaaseen Jeesus-uskoon. Äitini oli kertonut kuolinvuoteellaan omalle äidilleen, että Jeesus oli ilmestynyt hänelle.

Minä uskon, että Julian kuolema vetää hänen isoäitinsä Marjan kuoleman tavoin yhden – tai useamman – uskoon ja pelastukseen.